Na temelju članka 46. Statuta Grada Šibenika („Službeni glasnik Grada Šibenika“ broj 08/18 – pročišćeni tekst) Gradonačelnik Grada Šibenika donosi

**PRAVILNIK**

**o postupcima naplatepotraživanja**

**TEMELJNE ODREDBE**

**Članak 1.**

Ovim pravilnikom se uređuju kriteriji, mjerila, postupci naplate, odgoda plaćanja te obročna otplata duga za prihode koji se definiraju kao javna davanja Grada Šibenika (u daljnjem tekstu: Grad) za koje upravna tijela Grada vrše obračun, evidentiranje i naplatu odnosno za koje vode analitičke evidencije, te njihovo praćenje do naplate sredstava osiguranja preuzetih u svrhu naplate potraživanja.

**Članak 2.**

Proračunski prihodi se utvrđuju i naplaćuju u skladu sa zakonskim propisima, općim i pojedinačnim aktima Grada.

**NASTANAK I EVIDENTIRANJE POTRAŽIVANJA**

**Članak 3.**

Upravna tijela koja donose akte kojima se utvrđuju obveze plaćanja određenih prihoda koji se evidentiraju u Upravnom odjelu za financije, dužna su Upravnom odjelu za financije dostavljati pravomoćna rješenja o utvrđivanju obveza i ugovore odmah nakon sklapanja ili eventualne ovjere kod javnog bilježnika.

Upravna tijela koja samostalno vode obračun, zaduženje i naplatu prihoda su dužna odmah, bez odlaganja evidentirati sva zaduženja u poslovnim knjigama.

**Članak 4.**

Upravni odjel za financije je dužan u što kraćem roku evidentirati potraživanja utvrđena aktima iz prethodnog članka.

Prilikom evidencije potraživanja, treba obratiti posebnu pozornost na ime i prezime ili naziv obveznika plaćanja, adresu, OIB, iznos potraživanja i datum dospijeća.

U slučaju da akti ne sadrže sve bitne elemente, Upravni odjel za financije će ih vratiti nadležnom upravnom tijelu i tražiti nadopunu dokumentacije odnosno podataka.

**POSTUPAK NAPLATE POTRAŽIVANJA**

**Članak 5.**

Upravni odjel nadležan za poslove financija je prije plaćanja obveza prema dobavljačima dužan provjeriti imaju li ti dobavljači dospjele nepodmirene obveze prema Gradu.

Ukoliko dobavljač koji ima potraživanje prema Gradu ima i nepodmirene dospjele obveze prema Gradu, Upravni odjel za financije je obvezan odmah s tim dobavljačem provesti obračunska plaćanja, a tek nakon toga isplatiti razliku eventualne obveze Grada prema dobavljaču.

**Članak 6**.

Upravno tijelo koje vodi evidenciju o pojedinoj vrsti prihoda će kontinuirano pratiti dospjela nenaplaćena potraživanja po svim osnovama za koje vodi evidenciju te će biti poduzete daljnje mjere u svrhu naplate potraživanja (slanje opomena, postupci za prisilnu naplatu).

U opomenama će biti naznačeno da je rok za podmirenje duga 8 dana od dana primitka.

**Članak 7.**

Protiv dužnika koji niti nakon zaprimljenih opomena ne podmire dospjele obveze prema Gradu, bit će pokrenuti postupci prisilne naplate:

- slanjem na naplatu odnosno aktiviranjem instrumenata osiguranja plaćanja ili

- pokretanjem ovršnih postupaka

**Članak 8.**

Ako se tijekom postupka prisilne naplate putem bjanko zadužnice utvrdi opravdani razlog za prekid postupka naplate, odluku o prekidu tj. obustavi postupka prisilne naplate sa naplate donosi pročelnik upravnog tijela u čijoj nadležnosti je evidentiranje i naplata tog potraživanja.

**Članak 9.**

U slučaju kada se nakon provedenog postupka ovrhe utvrdi da je ovršenik nezaposlen te da nema novčanih sredstava na računima, provest će se osiguranje tražbine prisilnim zasnivanjem založnog prava na nekretnini u vlasništvu ovršenika, kod nadležnog suda,ako ovršenik ima u vlasništvu nekretninu.

**Članak 10.**

U slučaju naplate putem rješenja o ovrsi, prvo se naplaćuju kamate, troškovi postupka pa glavnica, a u slučaju naplate putem prijedloga za ovrhu, prvo se naplaćuju troškovi postupka, kamate pa glavnica.

**ODGODA I OBROČNA OTPLATA DUGA KOJI IMA STATUS JAVNOG DAVANJA**

**Članak 11.**

Za odgodu plaćanja i obročnu otplatu za javna davanja primjenjivat će se odredbe Općeg poreznog zakona.

O odgodi plaćanja ili odobrenju obročne otplate duga koji se smatra javnim davanjem, odlučuje nadležno tijelo Grada, postupajući po zahtjevu dužnika, u skladu s važećom Uredbom Vlade Republike Hrvatske o kriterijima, mjerilima i postupku za odgodu plaćanja, obročnu otplatu duga te prodaju, otpis ili djelomičan otpis potraživanja.

**PRIJELAZNE I ZAVRŠNE ODREDBE**

**Članak 12.**

Ovaj pravilnik stupa na snagu prvog dana od dana objave u Službenom glasniku Grada Šibenika.

KLASA: 400-01/18-01/50

URBROJ: 2182/01-06-18-1

Šibenik, 3. prosinca 2018.

GRADONAČELNIK

Željko Burić